Gandia, present un any més a l'encontre sobre turisme de reunions del Spain Convention Bureau
05 juliol 2018

## Gandia, present un any més a l'encontre sobre turisme de reunions del Spain Convention Bureau05 juliol 2018Última actualització: 14 juliol 2025

![](../gestion/img/IMG_1771.JPG)  
  

L'Alcaldessa de Gandia, **Diana Morant**, està estos dies en la ciutat de Las Palmas de Gran Canaria, on se celebra l'Assamblea anual del **Spain Convention Bureau** (SCB), organisme de la Federació Espanyola de Municipis i Províncies (FEMP) i que treballa el turisme de congressos en l'àmbit nacional. La primera autoritat local participa en este encontre representant Gandia, una de les 55 ciutats que formen part del SCB, i com a membre del Consell de Govern d'aquest organisme que presideix l'Alcalde de Las Palmas, Augusto Hidalgo.  
  
Durant la primera jornada, en la qual s'ha desenvolupat l'Encontre sobre Turisme de Reunions, Morant ha moderat una taula rodona en la qual s'han tractat les noves tendències del Turisme de Reunions. En la mateixa han participat Martina Miserachs, CEO de la certificació Healthia Certification que reconeix els hotels que ofereixen menús saludables als seus clients; Natalia Barrero, consultora de l'empresa MindMeeting que treballa estratègies de disseny de congressos i reunions; i Daniela Pastorelli, Directora de Vendes a les Illes Canàries de la cadena hotelera Melià Hotels International.  
  
A la taula rodona s'han exposat algunes de les tendències que, des de diferents camps, marquen el ritme en el desenvolupament de les reunions, posant el focus en nous elements com l'alimentació, el disseny o l'aprofitament d'un esdeveniment puntual com a altaveu per a explotar els recursos més singulars i característics de la ciutat, el que s'anomena usar l'esdeveniment com a estratègia per a identificar els principals trets identitaris de la ciutat o l'empresa o organisme que coordina l'esdeveniment.  
  
Morant ha fet valdre l'oportunitat que suposa aquesta reunió com a fòrum de contacte entre ciutats que aposten fermament pels congressos i reunions com a motor turístic que ofereix possibilitats de negoci durant tot l'any, sent una ferramenta útil per a ciutats amb una forta estacionalització com és Gandia. Cada any, la cita del SCB permet a les 55 ciutats que en formen part compartir experiències i coneixements relacionats amb este tipus de turisme, que a Gandia ha començat a funcionar durant esta legislatura de la mà de la col·laboració d'importants aliats com són la Universitat Politècnica de València o la Conselleria de Sanitat de la mà de l'Hospital comarcal Francesc de Borja.  
  
De fet, fa un mes es va celebrar a Gandia, de la mà del Campus de Gandia, el Congrés Internacional de l'Acadèmia Europea de Direcció i Economia de l'Empresa (AEDEM), que va reunir prop de 200 persones arribades de tot el país. Esta cita se suma a altres com el congrés Comunica2 o la reunió que anualment celebra FADE a la ciutat I que reuneix a 1.800 persones a principis d'any.  
  
En esta línia, el departament de Turisme de l'Ajuntament de Gandia, que dirigeix la pròpia Alcaldessa, continua treballant per promocionar Gandia com a ciutat de reunions, incentius i congressos. Així, recentment van visitar la ciutat un Famtrip d'agències especialitzades en la matèria procedents de Polònia que van arribar de la mà de l'Agència Valenciana de Turisme, en col·laboració amb l'Ajuntament de Gandia, i la OET de Varsòvia. Durant la seua estada a Gandia, es van visitar el Auditori Baladre, el Palau Ducal, el Campus de la UPV i diverses instal·lacions hoteleres de la cadena RH.